คนฐานรากผวาเศรษฐกิจ
ออมสินประเดิมสำรวจกลุ่มคนฐานราก พบภัยแล้ง ราคาพืชผลตกต่ำ ฉุดความเชื่อมั่นเศรษฐกิจดิ่ง
19 พ.ค. 2559

ออมสินประเดิมสำรวจกลุ่มคนฐานราก พบภัยแล้ง ราคาพืชผลตกต่ำ ฉุดความเชื่อมั่นเศรษฐกิจดิ่ง
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ศูนย์วิจัยเศรษฐกิจ ธุรกิจ และเศรษฐกิจฐานราก ธนาคารออมสิน ได้จัดทำดัชนีความเชื่อมั่นเศรษฐกิจฐานราก (Grassroots Economic Sentiment Index : GSI) โดยสำรวจความเห็นกลุ่มคนที่มีรายได้ไม่เกิน 1.5 หมื่นบาท/เดือน ที่มีต่อเศรษฐกิจทั้งในปัจจุบันและช่วง 6 เดือนข้างหน้า โดยหากดัชนีสูงกว่าระดับ 50 แสดงว่าประชาชนฐานราก เห็นว่าภาวการณ์ด้านนั้นๆ จะ “ดีขึ้นหรืออยู่ในระดับที่ดี” ตรงกันข้าม หากค่าดัชนีต่ำกว่าระดับ 50 แสดงว่าประชาชนฐานรากเห็นว่าภาวการณ์ด้านนั้นๆ จะ “แย่ลงหรืออยู่ในระดับที่ไม่ดี”
สำหรับเดือน เม.ย. 2559 พบว่า GSI อยู่ที่ระดับ 44.9 ต่ำกว่าระดับ 50 สะท้อนให้เห็นว่าประชาชนฐานราก ยังคงเห็นว่าเศรษฐกิจโดยรวมยังฟื้นตัวไม่มากนัก โดยปัจจัยเรื่องปัญหาภัยแล้ง ฝนทิ้งช่วงและราคาพืชผลเกษตรตกต่ำ เป็นตัวบั่นทอนความเชื่อมั่นในระดับภาพรวมของประชาชนฐานราก
ขณะเดียวกัน ดัชนีความเชื่อมั่นเศรษฐกิจฐานรากในปัจจุบัน อยู่ที่ระดับ 43.5 สะท้อนว่า ภาวะเศรษฐกิจและการจ้างงานยังไม่ฟื้นตัวมากนัก และดัชนีความเชื่อมั่นเศรษฐกิจฐานรากต่อสถานการณ์ในอนาคต อยู่ที่ระดับ 46.2 สะท้อนว่าประชาชนฐานรากมีความเชื่อมั่นมากขึ้น แต่ยังกังวลเกี่ยวกับความผันผวนของเศรษฐกิจโลก และการฟื้นตัวของเศรษฐกิจไทยในอนาคต รวมทั้งกังวลใจต่อภาวะเศรษฐกิจจากภาระหนี้สินที่อยู่ในระดับสูงในปัจจุบัน
ทั้งนี้ ศูนย์วิจัยเศรษฐกิจฯ คาดการณ์ว่าการบริโภคของประชาชนฐานรากจะฟื้นตัวได้ไม่มากนักในอนาคตอันใกล้นี้ เนื่องจากประชาชนวิตกกังวลสถานการณ์ความไม่แน่นอนของการฟื้นตัวของเศรษฐกิจไทยและเศรษฐกิจโลก โดยประชาชนฐานราก 42.2% คาดว่า เศรษฐกิจไทยจะกลับเข้าสู่ภาวะปกติและขยายตัวในช่วงหลังปี 2560 รองลงมา 30.8% คาดว่า จะกลับสู่ภาวะปกติและขยายตัวได้ในช่วงปี 2560 และ 27% คาดว่า จะฟื้นตัวกลับสู่ภาวะปกติและขยายตัวได้ในช่วงไตรมาส4 ปี 2559
อย่างไรก็ตาม ภายใน 3 เดือนข้างหน้านี้ ธนาคารออมสินจะออกบัตรพีเพิลการ์ด ให้ประชาชนฐานรากเข้าถึงแหล่งเงินมากขึ้น เบื้องต้นเงื่อนไขผู้ที่ขอใช้บริการจะต้องมีรายได้ไม่เกิน 1.5 หมื่นบาท/เดือน บัตรสามารถกดเงินสดจากตู้เอทีเอ็มได้ทันที วงเงินไม่เกิน 5 เท่าของรายได้ ไม่ต้องมีหลักประกัน
นอกจากนี้ ช่วงปลายปีนี้ถึงต้นปีหน้า ธนาคารออมสิน และทุกสถาบันการเงิน จะออกบัตรแคชการ์ดโดยไม่ต้องเปิดบัญชี เพียงแต่ลงทะเบียนเพื่อทำประวัติ เป็นบัตรใช้ชำระค่าบริการโดยสารต่างๆ เช่น รถไฟฟ้า เรือ รถเมล์ เพื่ออำนวยความสะดวและรองรับสวัสดิการในอนาคต แต่มีข้อจำกัด คือ ซื้อสินค้าไม่ได้ ตามข้อกำหนดของธนาคารแห่งประเทศไทย (ธปท.)